Dennis Flydtkjær (DF), 2013-06-11:
Nu er det her jo det første af de fire forslag, der handler om vækstpakken, hvoraf det første forslag hovedsagelig handler om en sænkelse af selskabsskatten.
Den skal sænkes gradvis fra de 25 pct. i dag ned til 22 pct. i 2016.
I Dansk Folkeparti er vi ikke med i den her del af vækstpakken, men i en del af det andet.
Det er vi ikke, bl.a. fordi vi ikke tror, det har den store beskæftigelseseffekt.
Vi mener, man kunne bruge pengene mere målrettet på andre skatter og afgifter, og at man kunne få en bedre effekt af det.
Vi har også bemærket, at blandt fagfolk er der meget delte meninger om, hvor virkningsfuldt det er at sænke selskabsskatten.
Hvis formålet er at få øget produktiviteten, væksten og beskæftigelsen, ja, så er en sænkelse af selskabsskatten i hvert fald relativt dyr i forhold til den effekt, det eventuelt giver.
Så der er ikke nødvendigvis en sammenhæng mellem de to ting, og det skyldes jo, at selskabsskatten ikke er den eneste parameter, der gør det attraktivt at drive virksomhed i Danmark.
Der er det generelle afgiftstryk, om der er en god infrastruktur, om vi har en uddannet arbejdskraft, hvordan lønniveauet er i forhold til produktiviteten i landet, i det hele taget den generelle økonomiske politik i landet, og hvordan de fremtidige indtægtsmuligheder ser ud for den branche, der nu investeres i.
Der er også hele beskatningsgrundlaget, hvordan de forskellige afskrivningsregler er, så det er rigtig mange parametre og ikke kun selskabsskatten, der gør, om man slår sig ned i et land.
Man kunne f.eks. forestille sig, at der var et land med en selskabsskat på nul, men hvis de havde en arbejdskraft, der overhovedet ikke var uddannet, så var det jo heller ikke attraktivt for virksomhederne at slå sig ned i landet.
På samme måde tror vi ikke, at selskabsskatten er den eneste parameter, der bør kigges på.
Et kritikpunkt i øvrigt, som vi har, er, at en selskabsskattelettelse hovedsagelig kommer de store selskaber til gode, fordi det som regel er de store selskaber, der har de kæmpestore overskud, og derfor går langt størstedelen af provenuet til at lempe for dem.
Typisk er det sådan, at de små og nystartede virksomheder ikke har de store overskud, fordi de netop er i en opstartfase, og vi synes sådan set, det var bedre i stedet for at sætte nogle penge af til noget, der kom dem til gode, hvis der skulle gøres noget.
Hvis man kigger på, hvor fremtidens arbejdspladser bliver skabt, så er det jo hovedsagelig i de små og nystartede virksomheder.
Ellers vil jeg sige, at skulle man gøre noget – det har jeg sådan set sagt – synes jeg, man skulle kigge på at lempe nogle afgifter i stedet for.
Det kunne være noget PSO-afgift, eller det kunne være NOx-afgift, altså noget, hvor man mere målrettet kunne ramme de virksomheder, som vi kan se har rigtig svært ved at konkurrere i Danmark.
En anden grund til, at vi ikke er med i den her del af vækstpakken, er finansieringen, fordi man finansierer det ved at lave nulvækst i det første par år og så en lavere vækst frem mod 2020.
Vi har jo sagt hele tiden, at vi ønsker en offentlig vækst på 0,8 pct., fordi det er det, vi mener der skal til for at kunne finansiere, at der kommer flere ældre f.eks., og at der heldigvis bliver flere muligheder på sygehusene for at kunne helbrede fremtidige sygdomme.
Derfor mener vi, at der er behov for en trods alt stadig væk beskeden vækst på 0,8 pct.
En anden ting ved det her lovforslag er, at regeringen vil forlænge rabatordningen ved konvertering af kapitalpensioner.
Der vil jeg sige, at vi allerede fra starten af var modstandere af den her omlægning af kapitalpension til alderspension.
Men det undrer mig også lidt, hvorfor regeringen nu syntes, at den her konverteringsperiode skal forlænges, for vi sagde faktisk allerede fra Dansk Folkepartis side, da vi behandlede skattereformen – og vi stillede ændringsforslag om præcis det – at vi kunne se, det gav nogle problemer, når der var en så kort periode med konvertering.
Så det undrer os lidt, hvorfor regeringen pludselig synes, den skal forlænges.
Og det tror jeg at rigtig mange vælger at gøre.
Afslutningsvis kan jeg – nok ikke så overraskende for salen – sige, at Dansk Folkeparti ikke kan støtte den her del af vækstpakken.